20.9.2022
EL
Επίσημη Εφημερίδα της Ευρωπαϊκής Ένωσης
C 361/9 Πέμπτη 24 Μαρτίου 2022
22.
ζητεί από την ΕΕ να επανεξετάσει ριζικά τις στρατηγικές της για τη διασφάλιση πλήρους ανεξαρτησίας από τις ρωσικές προμήθειες όσον αφορά τις κρίσιμες πρώτες ύλες της και τονίζει ότι δεν μπορεί να υπάρξει επιστροφή στην πεπατημένη· ζητεί την ανακατασκευή των αλυσίδων εφοδιασμού και την επιδίωξη του εμπορίου κατά τρόπο που να διασφαλίζεται η ανεξαρτησία του από τον ρωσικό εφοδιασμό·
23.
ζητεί την προώθηση και την απλούστευση της πρόσβασης σε μέτρα ενεργειακής απόδοσης για τη μείωση του φόρτου κόστους για τους γεωργούς και τους αλιείς όσον αφορά τις άμεσες εισροές ενέργειας· σημειώνει ότι, ενώ υπάρχει τεράστιο δυναμικό παραγωγής ανανεώσιμης αιολικής και ηλιακής ενέργειας στα αγροκτήματα, εξακολουθούν να υπάρχουν σημαντικά εμπόδια και προκλήσεις για τις ανανεώσιμες πηγές ενέργειας μικρής κλίμακας· καλεί την Επιτροπή και τις εθνικές αρχές να αντιμετωπίσουν τα κύρια εμπόδια που εντοπίζουν οι γεωργοί στην παραγωγή ενέργειας από ανανεώσιμες πηγές, και συγκεκριμένα τις πολύπλοκες διαδικασίες αδειοδότησης και επιδότησης, το υψηλό επενδυτικό κόστος, τους μεγάλους χρόνους απόσβεσης και την περιορισμένη πρόσβαση σε πιστώσεις·
24. τονίζει ότι αναπόσπαστο μέρος του σχεδίου δράσης της ΕΕ για την κατοχύρωση της επισιτιστικής ασφάλειας της ΕΕ πρέπει να είναι μια στρατηγική που θα αποσκοπεί στην αύξηση της ενεργειακής ανεξαρτησίας της ΕΕ από τον ρωσικό εφοδιασμό και θα συμπεριλαμβάνει επίσης την πλήρη εγκατάλειψη των έργων Nord Stream και Nord Stream 2 με παράλληλη διατήρηση της ενεργειακής ασφάλειας της ΕΕ·
25. καλεί την Επιτροπή να αξιολογήσει τη δυνατότητα και τη σκοπιμότητα της κινητοποίησης πρόσθετης χρηματοδοτικής στήριξης για τους τομείς που πλήττονται περισσότερο και να λάβει επείγοντα, στοχευμένα και προσωρινά μέτρα για να βοηθήσει τους γεωργούς να μετριάσουν τις επιπτώσεις της σοβαρής αύξησης των τιμών των λιπασμάτων·
26. σημειώνει ότι, προκειμένου να μειωθεί η εξάρτηση από τα χημικά λιπάσματα, θα πρέπει να αξιοποιηθούν στον μέγιστο δυνατό βαθμό οι εναλλακτικές οργανικές πηγές θρεπτικών συστατικών και η ανακύκλωση των θρεπτικών παραγόντων· καλεί την Επιτροπή να αντιμετωπίσει τα νομοθετικά και πρακτικά εμπόδια στην υλοποίηση αυτής της λύσης, προκειμένου να μειωθεί η εξάρτηση από τις εισαγωγές λιπασμάτων, πρώτον μέσω της μετάβασης σε οργανικά λιπάσματα και, στη συνέχεια, μέσω της περαιτέρω στήριξης της έρευνας και των νέων καινοτομιών σε επίπεδο ΕΕ· καλεί, ειδικότερα, την Επιτροπή να λάβει τα αναγκαία μέτρα, συμπεριλαμβανομένων των νομοθετικών, για την ενίσχυση της χρήσης βιολογικών προϊόντων λίπανσης που προέρχονται από ιλύ επεξεργασίας λυμάτων, μεταποιημένη κοπριά, βιοάνθρακα και κόπρο εντόμων προκειμένου να υποκατασταθούν χημικά λιπάσματα, σύμφωνα με τους στόχους της στρατηγικής «Από το αγρόκτημα στο πιάτο»·
27. τονίζει τις διασυνδέσεις μεταξύ της βιωσιμότητας και της αυξημένης κυκλικότητας στη γεωργία με την απομάκρυνση από την εξάρτηση από ορυκτά καύσιμα, εισαγόμενη ενέργεια και χημικά λιπάσματα και τη μετάβαση προς πιο πράσινες, ανανεώσιμες εναλλακτικές λύσεις·
28. καλεί την Επιτροπή να αυξήσει τα όρια για τη χρήση αζώτου από ζωική κόπρο, όπως το ανακτηθέν από κόπρο άζωτο (RENURE), ως εναλλακτική λύση στη χρήση χημικών λιπασμάτων, σύμφωνα με τα όρια λιπασμάτων· καλεί την Επιτροπή να εξετάσει το ενδεχόμενο προσωρινής παρέκκλισης ώστε να μειωθεί ταχέως το κόστος των λιπασμάτων, και να επιδιώξει τη δημιουργία ενός μακροπρόθεσμου πλαισίου προκειμένου να ενισχυθεί η κυκλικότητα στις γεωργικές εκμεταλλεύσεις και να μειωθεί η εξάρτηση από πόρους τρίτων χωρών·
29. καλεί την Επιτροπή να δώσει στα κράτη μέλη την ευελιξία να επιτρέπουν προσωρινά τη γεωργική παραγωγή από γεωργούς σε περιοχές οικολογικής εστίασης, χρησιμοποιώντας φυτοπροστατευτικά προϊόντα και λιπάσματα, εάν χρειάζεται·
30. αναγνωρίζει, μπροστά στις εξαιρετικές περιστάσεις, την επείγουσα ανάγκη για προσωρινά και αναστρέψιμα μέτρα για την ενίσχυση της παραγωγής της ΕΕ για την περίοδο συγκομιδής 2022, προκειμένου να υπάρξει συμβολή στην επισιτιστική ασφάλεια της ΕΕ· καλεί την Επιτροπή, υπό το πρίσμα της ανάγκης να ξεπεραστεί η άμεση έλλειψη πρωτεϊνούχων καλλιεργειών, να επιταχύνει τις διοικητικές διαδικασίες ώστε να καταστεί δυνατή, κατά τη διάρκεια αυτού του μεταβατικού έτους της ΚΓΠ, η χρήση εκτάσεων υπό αγρανάπαυση για την παραγωγή των εν λόγω καλλιεργειών για κατανάλωση από τον άνθρωπο ή τα ζώα, χωρίς να αυξάνεται η εξάρτηση από τις εισροές· ζητεί, στο πλαίσιο αυτό, να δοθεί προτεραιότητα σε πρωτεϊνούχες καλλιέργειες· καλεί την Επιτροπή να αξιολογήσει εκ νέου την κατάσταση εγκαίρως και να προτείνει περαιτέρω κατάλληλα μέτρα, εάν χρειαστεί, για το 2023·
31.
θεωρεί ότι θα πρέπει να αξιολογηθούν και να αναπτυχθούν περαιτέρω αλλαγές στα καθεστώτα φύτευσης για τη διάθεση περισσότερων εγχώριων τροφίμων και ζωοτροφών κατά την καλλιεργητική περίοδο του 2022 στην ΕΕ, ώστε να ενισχυθούν τα συστήματα παραγωγής και να καταστεί δυνατή μεσοπρόθεσμα και μακροπρόθεσμα μια σχεδιασμένη εξέλιξη προς μεγαλύτερη αυτονομία·